
Republika Hrvatska
Općinski sud u Rijeci                                                      
Prekršajni odjel
Posl. broj: Pp-638/2026

U   I M E   R E P U B L I K E   H R V A T S K E 

P R E S U D A

	Općinski sud u Rijeci, po sutkinji Meliti Šimić, uz sudjelovanje Valnee Car kao zapisničarke, u prekršajnom postupku protiv okrivljenog Darka Bertovića, zbog prekršaja iz čl. 216. st. 3. Zakona o sigurnosti prometa na cestama (NN 67/08, 48/10, 74/11, 80/13,158/13, 92/14, 64/15, 108/17, 70/19, 42/20, 85/22, 114/22, 133/23 i 145/24 - u daljnjem tekstu ZSPC), pokrenutom optužnim prijedlogom MUP, PU PG, Postaje prometne policije Rijeka, KLASA: 211-07/26-5/2854, podnesenog ovome Sudu 16. veljače 2026., nakon javne, glavne rasprave, provedene i zaključene 10. travnja 2026., u nazočnosti okrivljenika, istoga dana izrekao je, javno objavio i na temelju odredbe čl. 183. Prekršajnog zakona (NN RH br. 107/07, 39/13, 157/13, 110/15, 70/17, 118/18, 114/22 -  u daljnjem tekstu Prekršajni zakon)

p r e s u d i o   j e

okrivljenik Darko Bertović, sin Ivice i Đevka (djev. Laginjić), rođ. 10. veljače 1985. u Rijeci, s prebivalištem u  Rijeci, Lipa 50/I, državljanin RH, OIB: 82814155357, sa završenim osnovnoškolski obrazovanjem, bez zanimanja, neoženjen, bez djece, neodlikovan, lošeg imovnog stanja – prema vlastitoj izjavi, prekršajno neosuđivan, kazneno neosuđivan - prema vlastitoj izjavi, ne vodi se drugi prekršajni postupak niti kazneni postupak,

k r i v   j e

      	I. što je,
	13. listopada 2025. u 17:45 upravljao automobilom marke Alfa Romeo, reg. oznake RI 392-ZG i kretao se u Rijeci, Ulicom Frana Kresnika, iz smjera ulice Braće Branchetta u smjeru Osječke ulice te je zaustavljen po djelatnicima JSIP Rijeka i utvrđeno je da upravlja navedenim vozilom prije stjecanja prava na upravljanje, tj. da nema položeni vozački ispit niti jedne kategorije, 
čime je postupio protivno odredbi članka 216. stavak 2. Zakona o sigurnosti prometa na cestama i počinio prekršaj iz članka 216. stavak 3. istog zakona
	pa mu se, na temelju citirane zakonske odredbe, 

	i z r i č e

novčana kazna u iznosu od 1.320,00 (tisuću tristo dvadeset eura).
       
	II. Na temelju odredbe čl. 33. st. 10. Prekršajnog zakona, okrivljenik je dužan novčanu kaznu platiti u roku od 90 (devedeset) dana po pravomoćnosti ove presude. 
	Ukoliko okrivljenik, u roku koji mu je određen za plaćanje novčane kazne, uplati dvije trećine izrečene novčane kazne, što iznosi 880,00 (osamsto osamdeset) eura, smatrat će se da je novčana kazna u cjelini plaćena.

	III. Na temelju odredbe čl. 139. st. 3. u svezi čl. 138. st. 3. i čl. 33. st. 10. Prekršajnog zakona, okrivljenik je dužan nadoknaditi trošak prekršajnog postupka u paušalnom iznosu od 15,00 (petnaest) eura, u roku od 90 dana po pravomoćnosti ove presude.

O b r a z l o ž e n j e

1.Postaja prometne policije Rijeka podnijela je ovome Sudu, optužni prijedlog protiv okrivljenog, zbog djela prekršaja iz čl.  216. st. 3. Zakona o sigurnosti prometa na cestama. 

2. Ispitan na javnoj glavnoj raspravi, okrivljenik se ponajprije izjasnio da se smatra krivim. 
U svoju obranu naveo je da je istina da je 13. listopada 2025. u 17:45 upravljao automobilom marke Alfa Romeo, reg. oznake RI 392-ZG i kretao se u Rijeci, Ulicom Frana Kresnika, iz smjera ulice Braće Branchetta u smjeru Osječke ulice, te je zaustavljen po djelatnicima JSIP Rijeka te je utvrđeno da upravlja navedenim vozilom prije stjecanja prava na upravljanje, tj. da nema položeni vozački ispit niti jedne kategorije. 
2.1.Na upit sutkinje, okrivljenik je odgovorio da je to bilo vozilo od njegove bivše cure, a da je vozio kako bi pomogao prijatelju odvesti drva, a što je rekao i policajcima, a bio je i u radnoj odjeći. Da se kretao od naselja Rastočine do naselja Drenova, a što da nije baš malo kilometara. Da nikada nije upisao autoškolu. 

3. Kako je Sud utvrdio da je okolnosno priznanje okrivljenika sukladno dokazima u spisu, dokazni postupak proveden je u smislu odredbe članka 171.a stavka 3. Prekršajnog zakona, dakle proveden je samo dokaz koji se odnosi na prekršajno pravne sankcije i druge mjere pa je okrivljenik ispitan na okolnost njegova imovnog stanja pa je izvršen uvid, kroz eSpis, Vanjske provjere, u potvrdu PE Ministarstva pravosuđa, uprave i digitalne transformacije za okrivljenika te je utvrđeno da u istoj nema pravomoćnih odluka.  
Upitan o svojim osobnim okolnostima i imovnom stanju, okrivljenik je naveo da nije vlasnik nekretnina niti vrijednih pokretnina, živi sa roditeljima u njihovoj kući, a roditelji su u mirovini. Uzdržava se tako da ponekad pomaže stricu koji mu za to nešto i plati.

4.U završnoj riječi okrivljenik je naveo da da je kriv i da je to to. 

5.  Odredbom čl.216.st.3. ZSPC-a, propisano je:
„(3) Novčanom kaznom u iznosu od 1.320,00 do 2.650,00 eura ili kaznom zatvora do 60 dana, kaznit će se za prekršaj osoba koja u prometu na cesti upravlja motornim vozilom prije stjecanja prava na upravljanje."
6. Sukladno ovakvoj obrani okrivljenika iz koje proizlazi njegovo  priznanje prekršaja iz čl. 216. st. 3. ZSPC-a, a koja obrana je sukladna dokazima u spisu, Sud je utvrdio da je nedvojbeno dokazano da je okrivljenik inkriminirane zgode upravljao vozilom u prometu na cesti prije stjecanja prava na upravljanje, čime je počinio prekršaj za koji se optužuje predmetnim optužnim prijedlogom, utvrdio je njegovu  krivnju za počinjeni prekršaj i oglasio ga krivim.

7.Određujući vrstu i mjeru kazne na koju će osuditi okrivljenika za počinjeni prekršaj, Sud je cijenio sve okolnosti iz čl. 36. st. 2. Prekršajnog zakona pa mu je odlučio izreći novčanu kaznu, a na kaznu zatvora, odmjerivši mu novčanu kaznu u posebnom Zakonskom minimumu novčane kazne, smatrajući da će se i tako odmjerenom novčanom kaznom ostvariti svrha prekršajnog kažnjavanja.
	
8. Kako je okrivljenik proglašen krivim, Sud je okrivljenika obvezao na plaćanje paušalnih troškova prekršajnog postupka u iznosu koji je odmjeren obzirom na složenost i trajanje postupka.

U Rijeci 10. travnja 2026.

      Sutkinja 
[bookmark: _GoBack]  Melita Šimić, v.r.  

UPUTA O PRAVNOM LIJEKU:
Protiv ove presude ovlaštene osobe mogu podnijeti žalbu u roku od 8 dana od dana dostave prijepisa presude. Žalba se podnosi Općinskom sudu u Rijeci, za Visoki Prekršajni sud u Zagrebu, u dva istovjetna primjerka, a oslobođena je od plaćanja pristojbi.

